UN CALCULACION DIE CANTIDAD 
DIHENDE CU TIN PAPIAMENTO 
COMO IDIOMA MAS PAPIA 


Un calculacion di e cantidad di hende cu ta papia 
Papiamento, cu a ser usa na 1985 ta di entre 175.000 y 
190.000 (Encyclopedie van de N.A. 1985:367). 

Cu dato mas recien, cu ta disponibel, por haci un 
calculacion nobo. 

Pa Aruba e siguiente datonan di Censo Aruba 2000 ta 
disponibel. E poblacion di Aruba ta di 90.506 habitante. E 
cantidad di habitante cu tin Papiamento como e idioma mas 
papia na cas ta di 59.984, loke ta un porcentahe di 69.4% di 
tur esnan cu ta papia un idioma (86.408). Pa e idioma Spaño 
e porcentahe den e categoria aki ta di 13.2%, 

Ingles 8.1% y Hulandes 6.1%. E porcentahe di 70% (afgerond) 
di e poblacion cu tin Papiamento como e idioma mas papia na 
cas ta ser usa den articulonan y publicacionnan (CBS Aruba, 
CENSO ARUBA 2000:77). 

Pa mayoria di esnan cu tin un otro idioma como nan prome 
idioma, Papiamento ta e di dos idioma mas papia. Pa e 
segundo generacion di e categoria aki Papiamento ta bira mas 
importante como e idioma mas papia. Den terminonan general 
Papiamento ta e idioma mas papia na Aruba. 

Pa Antiya Hulandes e siguiente datonan di Censo 2001 ta 
disponibel. E poblacion di Antillas ta di 175.653 habitante. 
E cantidad di habitante cu tin Papiamento como e idioma mas 
papia na cas ta di 114.835, loke ta 65.4%. Den e mesun 
categoria pa 

Ingles 15.9%, Hulandes 7.3% y Spaño 6.1% di e habitantenan. 

E porcentahe di e idioma Ingles ta relativamente halto, 
pasobra na Sint Maarten, Saba y Sint Eustatius Ingles ta e 
idioma mas papia. 

Pa e isla di Corsou e siguiente datonan ta disponibel. E 
cantidad di habitante cu tin Papiamento como e idioma mas 
papia na cas ta 106.054, loke ta un porcentahe di 81.2%. Pa 
e idioma Hulandes e porcentahe den e categoria aki ta 8%, pa 
Spaño 4% y pa Ingles 2.9%. Den e mesun categoria pa Boneiro 
ta: Papiamento 8.059 habitante, loke ta un porcentahe di 
74.7%, Hulandes 8.8%, Spaño 11.8% y Ingles 2.8% (CBS 
Nederlandse Antillen, CENSO 2001). 

Compara cu Aruba e porcentahe (69.4%) di e habitantenan cu 
tin Papiamento como e idioma mas papia na cas, ta mas halto 
na Corsou (81.2%) y Boneiro (74.7%). E porcentahe pa e 




idiomanan Spaño y Ingles ta un poco mas halto na Aruba. 


Si haci un combinacion di e datonan di Censo 2000 di Aruba y 
Censo 2001 di Antiya Hulandes nos ta yega na e siguiente 
cantidad. E cantidad di habitante di Aruba y Antiya Hulandes 
cu tin Papiamento como e idioma mas papia na cas ta 174.819 
habitante. 

Pa Hulanda e siguiente datonan ta disponibel. E cantidad di 
Antillano y Arubiano cu ta biba na Hulanda ta di 117.089 
habitante (prome y di dos generacion). E cantidad di prome 
generacion ta di 76.826 habitante (Centraal Bureau voor de 
Statistiek, Voorburg/Heerlen: 1 januari 2001). Pa e di dos 
generacion e idioma Hulandes ta bira mas importante como 
idioma mas papia. 

Si usa e promedio di e porcentahe di Aruba y Antiya Hulandes 
(67.4%) di esnan cu tin Papiamento como e idioma mas papia 
na cas, nos ta yega na un calculacion di sigur 51.781 
habitante di e prome generacion cu tin Papiamento como e 
idioma mas papia na cas na Hulanda. Den un combinacion di e 
datonan di Aruba, Antiya Hulandes y Hulanda nos ta yega na 
un calculacion di un total di 226.600 persona cu tin 
Papiamento como e idioma mas papia na cas. Si usa e 
porcentahe di 67.4% pa e di prome y di dos generacion hunto, 
nos ta yega na un calculacion di 253.737 habitante cu tin 
Papiamento como e idioma mas papia na cas. 

Un calculacion di 226.600 hende cu tin Papiamento como e 
idioma mas papia na cas na Aruba, Antiya Hulandes y Hulanda, 
hunto, por ser usa. 

